Gandia afronta el pont de maig amb una ocupació turística pròxima al ple i una agenda plena d'activitats
30 abril 2025

## Gandia afronta el pont de maig amb una ocupació turística pròxima al ple i una agenda plena d'activitats30 abril 2025Última actualització: 30 abril 2025

![](../gestion/img/16e729659055231fa06a3e06ddfe2dfe7aba787f594ae15aa3b154391f0078df.jpg)  
  

Gandia enceta el pont de maig amb bones previsions turístiques i una oferta d'oci que consolida la ciutat com un dels destins preferits de la Comunitat Valenciana per a gaudir d’uns dies de descans vora mar.  
Segons les dades facilitades per l'àrea de Turisme, i tal com ha informat la regidora **Balbina Sendra**, la previsió d’ocupació hotelera per al pont ronda el 88 %, mentre que els càmpings arriben al 90 %, confirmant la tendència positiva ja observada durant el quart cap de setmana d’abril, en què es registraren ocupacions del 89 % als hotels i del 92 % als càmpings.  
“_Més enllà de la climatologia, creiem que l’ampla programació d’activitats organitzades ha sigut clau per a atraure visitants tant de la resta de la Comunitat com d’altres regions d’Espanya_”, ha afirmat Sendra. En este sentit, Gandia celebra durant estos dies dos grans esdeveniments: el cicle “Gandia a la Mar” i la Fira d’Abril, que ompliran la ciutat de cultura, gastronomia i diversió per a tots els públics.

  
Gandia a la Mar ofereix una variada proposta d’activitats per a tots els públics que combinen exhibicions, música, esport i jocs per als més menuts. La programació es pot consultar a la web de Visit Gandia.

  
D’altra banda, la Fira d’Abril de Gandia, que se celebra al recinte del parc Ausiàs March, recrea l’ambient andalús amb casetes, actuacions de flamenc, sevillanes, gastronomia típica, concursos i espectacles eqüestres. La programació s’estén durant tot el pont, convertint-se en un dels atractius més esperats de la primavera gandiana.

  
**Programació Gandia a la Mar**

El dijous 1 de maig comença amb una sessió de Latin Fitness a les 9:00 h (Escenari 1, carrer Alcoi), una activitat esportiva amb música pensada per a activar cos i ment. A la vesprada, de 18:00 a 20:00 h, els més menuts podran gaudir de “Jocs a la Mar: La Fireta”, amb jocs familiars a l’Escenari 2 (c/ Illes Balears).

El divendres 2 a la mateixa hora del matí, serà el torn del Ioga, una pràctica dirigida a tots els nivells que promou la mobilitat, la higiene postural i la relaxació. A la vesprada, continuen els jocs amb estructures de fusta (Escenari 3, c/ Galícia), i a les 19:00 h se celebrarà el Dia Internacional de la Dansa a la plaça del Port (Moll dels Borja), amb la participació de diverses escoles de dansa locals.

El dissabte 3, torna el Latin Fitness pel matí, i a la vesprada, a les 18:00 h, hi haurà una actuació musical del Grup Velvet (Escenari 3), a més de mini golf i jocs per a tots. A les 19:00 h, el Grup de Danses La Delicà de Gandia i la Rondalla La Comarcal oferiran un espectacle de música i danses tradicionals valencianes.

El diumenge 4, les activitats conclouran amb una última sessió de Ioga matinal. A més, cada vesprada a les 17:00 h, si el temps ho permet, se celebrarà l’activitat "Estels a la mar" a la zona Albatros, organitzada per Cometes Gandia, una experiència visual per a gaudir en família.